text: [{"text_idx": "#000003", "text": "Keeniyaa magaalaa Naayiroobii keessatti gamoon mana barnootaa jiguun, yoo xiqqaate lubbuun barattoota torbaa dabruu gabaafame"}, {"text_idx": "#000004", "text": "Balaa ganama har\u2019aa mana barnoota dhuunfaa keessatti muudate kanaan hanga ammaatti barattoonni 7 kan du\u2019an yoo tahu, barattoonni 59 ammoo miidhaa cimaa irra gaheen gara Hospitaala Biyyolessaa Keniyaataa jedhamutti kan geeffaman tahuu gaazexaan biyyattii Daily Nation gabaase."}, {"text_idx": "#000005", "text": "Qondaaltonni biyyattii akka jedhanitti, bala har\u2019a ganama sa\u2019aa 7am tahuuf daqiiqaa muraasa dura muudate hordofuun, dhaabbata fannoo diimaa biyyattii dabalatee hojjattoonni yeroo balaa gamoo jige jalatti baraattoota hafan baraaruuf tattaaffii irra kan jiran tahuu ibsan."}, {"text_idx": "#000006", "text": "Hoggantoonni mana barumsichaa balaan kun bulchiinsi magaalaa Naayiroobii bo\u2019ii balfaa tolchuuf naannawa mana barumsaa kana qotuu isaatiin, bu\u2019uurri gamoo mana barnootaa miidhamuu hin oolu jechuun himan. Haata\u2019u malee qondaaltonni magaalattii dhimmicha bal\u2019inaan osoo hin qoratin sababa balaa kana ibsuun hin danda\u2019amu jechuun haalan."}, {"text_idx": "#000007", "text": "Mana barumsaa kana keessatti barattoonni 800 ol kan baratan yoo tahu, walumaa galatti barattoonni meeqa balaa kanaan kan miidhaman akka tahe ammatti wanti beekame hin jiru."}]